**ΔΕΛΤΙΟ ΤΥΠΟΥ**

**Ο Οργανισμός ENTERPRISE GREECE διοργανώνει για πρώτη φορά**

**εθνικό περίπτερο στη Διεθνή Έκθεση Ακινήτων MIPIM 2018**

**Αθήνα, 7 Μαρτίου 2018 |** Ο Οργανισμός Enterprise Greece διοργανώνει για **πρώτη φορά** εθνικό περίπτερο, με τη συμμετοχή σημαντικών εταιρειών και φορέων, στην έκθεση ακινήτων **MIPIM 2018,** που θα πραγματοποιηθεί στις Κάννες της Γαλλίας μεταξύ **13 και 16 Μαρτίου 2018**.

Η συγκεκριμένη έκθεση ακινήτων πραγματοποιείται από το 1990 και συγκεντρώνει τις σημαντικότερες εταιρείες του κλάδου του real estate και όλων των σχετικών υποκλάδων. Το 2017, η έκθεση υποδέχθηκε 24.200 επισκέπτες, 3.100 εκθέτες από 100 χώρες, 360 ομιλητές, 5.000 επενδυτές και 3.800 διευθύνοντες συμβούλους και υψηλόβαθμα στελέχη.

Ο Οργανισμός Enterprise Greece στη φετινή MIPIM 2018 διοργανώνει το εθνικό περίπτερο με τη συμμετοχή ελληνικών φορέων και εταιρειών του κλάδου ανάπτυξης και αξιοποίησης ακινήτων. Πιο συγκεκριμένα, στο εθνικό περίπτερο, που θα φιλοξενηθεί στην αίθουσα **Riviera** στο περίπτερο **R7.A3,** πρόκειται να συμμετάσχουν: η εταιρεία **Crystal Waters** (εταιρεία της Euroterra Capital),η **Υπηρεσία Αξιοποίησης Ακίνητης Περιουσίας Ενόπλων Δυνάμεων** (ΥΠΑΑΠΕΔ) του Υπουργείου Εθνικής Άμυνας, η **Lamda Development,** η **ΕΘΝΙΚΗ ΠΑΝΓΑΙΑ** και η **Εταιρεία Ακινήτων Δημοσίου** (ΕΤΑΔ Α.Ε. – εταιρεία που ανήκει κατά 100% στην Ελληνική Εταιρεία Συμμετοχών και Περιουσίας Α.Ε.)**.**

Η συγκεκριμένη διοργάνωση αποτελεί μια εξαιρετική ευκαιρία για την **προβολή και προώθηση των επενδυτικών ευκαιριών της χώρας στον κλάδο των ακινήτων.** Οι επαφές και οι συναντήσεις που θα πραγματοποιηθούν με υψηλόβαθμα στελέχη μεγάλων επιχειρήσεων και επενδυτές θα είναι εξαιρετικά ωφέλιμες για όλες τις εταιρίες που θα συμμετάσχουν στο εθνικό περίπτερο.

Να σημειωθεί ότι στο πλαίσιο διοργάνωσης της εθνικής συμμετοχής στην έκθεση MIPIM, ο Οργανισμός Enterprise Greece, σε συνεργασία με τους υπόλοιπους εκθέτες, έχει δρομολογήσει ενέργειες προβολής και προώθησης του εθνικού περιπτέρου, μια από τις οποίες είναι η **διοργάνωση εκδήλωσης δικτύωσης** την Τετάρτη 14 Μαρτίου και ώρα 17.00 στο χώρο του ελληνικού περιπτέρου. Για περισσότερες πληροφορίες οι ενδιαφερόμενοι μπορούν να επισκεφτούν την ακόλουθη ιστοσελίδα που δημιούργησε για το σκοπό αυτό ο Οργανισμός Enterprise Greece: <https://www.enterprisegreece.gov.gr/en/greece-at-mipim-2018> .

**Enterprise Greece**

Ο Οργανισμός Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Οικονομίας και Ανάπτυξης, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

**Περισσότερες Πληροφορίες για συντάκτες:** ENTERPRISE GREECE | 210 3355747, e.skotidaki@enterprisegreece.gov.gr